Ejeren af butikken mener, at Fødevarestyrelsen går i for små sko. Han kalder sagen for en bagatel.

Vingummi, lakrids, bolcher og chokolade vejer alt sammen til på vægten, når man blander bland-selv slik.

Men hos en butik i Esbjerg var det ikke kun de søde sager, der fik tallene på vægten til at stige, da Fødevarestyrelsen aflagde visit tidligere på måneden.

Ifølge Fødevarestyrelsen snød butikken på vægten og lod poserne tælle med i den endelige vægt. I butikken vejede en plastpose 8 gram, mens en papirspose vejede 10 gram. Prisen lød samtidig på 8,95 kroner pr. 100 gram slik.

Ejer: De går i for små sko

Sagen er nu endt med at koste butikken, Candy Bee, en bøde på 5000 kroner, skriver jv.dk.

Ejeren af butikken, Jalal Nassar, mener dog, at Fødevarestyrelsen går i for små sko. Han mener, sagen hører hjemme under bagateller.

- Jeg prøver på ingen måde at snyde mine kunder. Vægten er indstillet, som den er programmeret fra leverandøren i København. Desuden sælger jeg jo også poserne. Det er i princippet ikke anderledes, end at kunderne betaler for poserne i supermarkedet, siger han til avisen.

Sagen har nu fået butiksejeren til at beslutte, at han vil forlade slikbranchen.